வேலூர் மாவட்ட முதன்மைக் கல்வி அலுவலரின் செயல்முறைகள்

ந.க.எண். 3690 /ஆ4 /2021 நாள் : 08 .12.2021

---

|  |  |
| --- | --- |
| பொருள் : | தேர்வுகள் – வேலூர் மாவட்டம் , 2021 – 2022 ஆம் கல்வி ஆண்டு மேல்நிலை இரண்டாம் ஆண்டு பொதுத் தேர்வு – மாணவர்களது பெயர்ப்பட்டியலை பதிவிறக்கம் செய்தல் மற்றும் திருத்தங்கள் மேற்கொள்ளுதல் – சார்பு. |
| பார்வை : | சென்னை- 6. அரசுத் தேர்வுகள் இயக்குநர் அவர்களின் கடிதம் ந.க.எண்.053296/எச்1/2021. நாள்: 08.12.2021 |

---

2020 – 2021 ஆம் கல்வி ஆண்டில் மேல்நிலை முதலாம் ஆண்டு பயின்ற பள்ளி மாணவர்களின் பெயர்ப்பட்டியலினை (Nominal Roll) அடிப்படையாகக் கொண்டு, 2021 – 2022 ஆம் கல்வி ஆண்டிற்கு மேல்நிலை இரண்டாம் ஆண்டு பொதுத் தேர்விற்கான பள்ளி மாணவர்களின் பெயர்ப்பட்டியல் தயாரிக்கப்படவுள்ளது. எனவே. இது குறித்தான பின்வரும் அறிவுரைகளை பின்பற்றுமாறு அனைத்து மேல்நிலைப் பள்ளி தலைமை ஆசிரியர்களுக்கும் தெரிவிக்கப்படுகிறது.

அனைத்து மேல் நிலைப் பள்ளித் தலைமை ஆசிரியர்களும் 10.12.2021 முதல் 15.12.2021 வரையிலான நாட்களில் [www.dge.tn.gov.in](http://www.dge.tn.gov.in) என்ற இணையதள முகவரிக்கு சென்று, தங்கள் பள்ளிக்கு அரசுத் தேர்வுகள் இயக்ககத்தால் வழங்கப்பட்டுள்ள USER ID மற்றும் Password-ஐ பயன்படுத்தி 2021 – 2022 ஆம் கல்வி ஆண்டில் மேல்நிலை இரண்டாமாண்டு பொதுத் தேர்வெழுதவுள்ள தங்களது பள்ளி மாணவர்களின் நிரந்தரப் பதிவெண், பெயர், பிறந்த தேதி, பாடத்தொகுதி, பெற்றோரின் பெயர் உள்ளிட்ட விவரங்கள் அடங்கிய பட்டியலை பதிவிறக்கம் செய்து கொள்ள வேண்டும்.

1. பதிவிறக்கம் செய்யப்பட்ட மாணவர் விவரம் அடங்கிய பட்டியலில் தங்கள் பள்ளியில் +2 பயிலும் மாணவர்களது பெயர், பெற்றோர் / பாதுகாவலர் பெயர் தமிழ் மற்றும் ஆங்கிலத்தில் (initial and spelling mistake only) புகைப்படம் மற்றும் பிறந்த தேதி ஆகியவற்றில் திருத்தங்கள் இருப்பின், அதன் விவரங்களை பத்தாம் வகுப்பு மதிப்பெண் சான்றிதழின் நகலுடன் இணைத்து 15.12.2021 – ஆம் தேதிக்குள் வேலூர் மாவட்ட முதன்மைக் கல்வி அலுவலக ஆ4 பிரிவில் நேரில் ஒப்படைக்க வேண்டும். பத்தாம் வகுப்பு மதிப்பெண் சான்றிதழ் அடிப்படையில் மட்டுமே பெயர் மற்றும் பிறந்த தேதி திருத்தம் மேற்கொள்ளப்படும்.
2. பத்தாம் வகுப்பு பொதுத் தேர்வெழுதிய பின்னர், அரசிதழில் (Gazeette) பதிவு செய்து பெயர் மாற்றம் செய்த மாணாக்கர்களுக்கு மட்டும், பத்தாம் வகுப்பு சான்றிதழில் உள்ளவாறு இல்லாமல் அரசிதழில் உள்ளவாறு பெயரை மாற்றம் செய்துக் கொள்ள அனுமதிக்கப்படும் அவ்வகை மாணாக்கரது பெயர் திருத்தம் கோர அரசிதழின் நகலை கண்டிப்பாக வேலூர் மாவட்ட முதன்மைக் கல்வி அலுவலக ஆ4 பிரிவில் நேரில் ஒப்படைக்க வேண்டும்.
3. மாணவரது பெற்றோர் பெயருக்கு பதிலாக பாதுகாவலர் பெயரை மதிப்பெண் சான்றிதழில் பதிய வேண்டும் எனில், G.R. எண், நிரந்தரப்பதிவெண், பாதுகாவலர் பெயர் (தமிழ் மற்றும் ஆங்கிலம்) உள்ளிட்ட விவரங்களை 17.12.2021 –க்குள் வேலூர் மாவட்ட முதன்மைக் கல்வி அலுவலக ஆ4 பிரிவில் நேரில் ஒப்படைக்க வேண்டும்.
4. பதிவிறக்கம் செய்யப்பட்ட மாணவர் விவரம் அடங்கிய பட்டியலில், மாணவர் பெயர், பெற்றோர் / பாதுகாவலர் பெயர் அல்லது தலைப்பெழுத்து விடுபட்டிருப்பின் / தமிழில் தவறாக இருப்பின் அதனை முழுமையாக நீக்கம் (Delete) செய்து, மீண்டும் Unicode font-இல் சரியான பெயரை தமிழில் தட்டச்சு செய்தால் மட்டுமே இதனை சரி செய்ய இயலும்.
5. மாணவரது பெயர்ப்பட்டியலில் திருத்தங்கள் மேற்கொள்வதற்கு அம்மாணவருக்கு பெயர்ப்பட்டியலில் வழங்கப்பட்டுள்ள G.R. எண் / நிரந்தரப் பதிவெண் குறிப்பிட்டு திருத்தங்கள் குறித்த விவரங்களை மேற்கொள்ள வேண்டும்.
6. 2020 – 2021 ஆம் கல்வி ஆண்டில் ஒரு பள்ளியில் மேல்நிலை முதலாமாண்டு (+1) பயின்று, பின்னர் வேறொரு பள்ளியில் பன்னிரெண்டாம் வகுப்பு (+2) சேர்ந்து பயிலும் பள்ளியில் மாணாக்கர் பெயர் பட்டியலில் சேர்க்க இயலும். அம்மாணவர் ஏற்கனவே +1 பயின்று தேர்வெழுதிய பாடத் தொகுப்பு, பயிற்று மொழி மற்றும் மொழிப்பாடம் ஆகியவற்றில் எக்காரணம் கொண்டும் மாற்றம் செய்ய இயலாது.
7. மேல்நிலை முதலாமாண்டு (+1) பயின்று +1 தேர்வெழுதிய பள்ளி மாணாக்கரது பெயரை +2 தேர்வுக்கான பள்ளி மாணாக்கரின் பெயர் பட்டியலில் இருந்து எக்காரணம் கொண்டும் நீக்கம் (Deletion) செய்திட அனுமதி வழங்கப்படமாட்டாது. பள்ளியில் மாற்றுச் சான்றிதழ் வழங்காமல் நீண்ட காலம் விடுப்பில் இருக்கும் மாணாக்கரது பெயரை, பெயர்ப்பட்டியலில் இருந்து நீக்கம் (Deletion) செய்யக் கூடாது மாற்றுச் சான்றிதழ் வழங்கப்பட்ட பின்னரே பெயர்ப்பட்டியலில் மாணவரது பெயரை நீக்கம் செய்து வேலூர் மாவட்ட முதன்மைக் கல்வி அலுவலக ஆ4 பிரிவில் உரிய ஆவணங்களுடன் சமர்ப்பிக்க வேண்டும்.
8. பெயர்ப்பட்டியலில் திருத்தங்கள் மற்றும் சேர்க்கை (By Transfer) போன்றவற்றினை எவ்வாறு மேற்கொள்வது தொடர்பான விவரங்களை [www.dge.tn.gov.in](http://www.dge.tn.gov.in) என்ற இணையதளத்தில் அறிந்து கொள்ளலாம்.
9. மேல்நிலை முதலாமாண்டு பயின்று பொதுத் தேர்வெழுதி தேர்ச்சி பெற்று / பெறாமல் இடைநின்று தற்போது மீண்டும் பள்ளியில் சேர்ந்து மேல்நிலை இரண்டாமாண்டு (+2) பயின்று வரும் மாணவர்களின் பெயரினை 2021 – 2022 –ஆம் கல்வியாண்டிற்கான மேல்நிலை இரண்டாம் ஆண்டு பெயர்ப்பட்டியலில் சேர்த்திட இயலாது.
10. மேலும், வேறு மாநிலத்தில் பதினோராம் வகுப்பு பயின்று தேர்ச்சி பெற்ற மாணவர்கள், மத்திய இடைநிலைக் கல்வி வாரிய (CBSE) பாடத்திட்டத்தில் பதினோராம் வகுப்பு பயின்று தேர்ச்சி பெற்ற மாணவர்கள் தற்போது தங்கள் ஆளுகைக்குட்பட்ட பள்ளிகளில் மேல்நிலை இரண்டாமாண்டு (+2) பயின்றால் அம்மாணாக்கரின் பெயரினை மார்ச் 2022 மேல் நிலை இரண்டாமாண்டு பெயர் பட்டியலில் சேர்த்திட இயலாது.

எனவே, அனைத்து தலைமை ஆசிரியர்களும் தங்கள் ஆளுகைக்குட்பட்ட மேல்நிலை பள்ளிகளில் பயிலும் வ.எண். 9 மற்றும் 10 வகையைச் சார்ந்த மாணவர்களின் பெயரை 2022 மேல்நிலை இரண்டாமாண்டு பொதுத் தேர்வுக்கான பெயர்ப்பட்டியலில் சேர்க்க வேண்டுமெனில், அம்மாணாக்கரது மேல்நிலை முதலாமாண்டு (+1) மதிப்பெண் பட்டியல் (Statement of Marks), தற்போது +2 பயிலும் பள்ளியின் எண், பள்ளித் தலைமை ஆசிரியரின் கடிதம் ஆகியவற்றை இணைத்து 17.12.2021-க்குள் வேலூர் மாவட்ட முதன்மைக் கல்வி அலுவலக ஆ4 பிரிவில் நேரில் ஒப்படைக்க வேண்டுமெனவும் தெரிவிக்கப்படுகிறது.

பெயர்ப்பட்டியலில் திருத்தங்கள் மேற்கொள்வது தொடர்பாக ஏற்படும் சந்தேகங்களை நிவர்த்தி செய்யும் பொருட்டு கீழ்க்காணும் கைப்பேசி எண்ணை தொடர்பு கொள்ளுமாறு தலைமை ஆசிரியர்களுக்கு தெரிவிக்கப்படுகிறது.

கைப்பேசி எண். 9442273554 / 8825819484

(ஒம்/-xxxxxxxxx)

முதன்மைக் கல்வி அலுவலர்,

வேலூர்.

பெறுநர் :

அனைத்து மேல்நிலை பள்ளி தலைமை ஆசிரியர்கள் மற்றும் மெட்ரிக் பள்ளி முதல்வர்கள் வேலூர் மாவட்டம்.

நகல்-

மாவட்ட கல்வி அலுவலர்

வேலூர். (தகவலுக்காகவும் தொடர் நடவடிக்கை மேற்கொள்ளும் பொருட்டும்)